Raak nostalgies met kykNET&kie se oorgeklankte telenovelas(Foto: verskaf) Kykers van kykNET&kie kan hul vere begin regskud vir die twee splinternuwe oorgeklankte Turkse telenovelas wat Julie vanjaar op die kassie te sien gaan wees. Wêreldklas-televisieprogramme word al dekades lank in Afrikaans oorgeklank. Die afgelope paar jaar is Suid-Afrika se uitmuntende oorklankvaardighede ingespan om Turkse telenovelas in Afrikaans na die plaaslike skerms te bring. Aanhangers van sepies kan nou uitsien na twee wêreldklasstories, getiteld In die ysterhand se greep en Kind van die noodlot, wat beloof om al die intrige, aksie en romanse te bied wat kykers vasgenael gaan hou. “Suid-Afrika is gelukkig om ŉ baie ervare oorklankingspan met uitstekende geriewe te hê. Kykers sal verbaas wees oor hoe tegnies en omslagtig die oorklankingsproses is. Die beeldmateriaal moet van die klankbaan geskei word, alle musiek moet oorgeplaas word, die tekste moet vertaal word, en dan herskryf word om by die akteurs se mondbewegings te pas. Wat wonderlik is, is dat die projekte vir regisseurs, skrywers en stemkunstenaars werk in die bedryf skep,” het Nicola van Niekerk, hoof van M-Net se teksgedrewe inhoud, aan Maroela Media gesê. Van Niekerk nooi kykers uit om fyn te luister na bekende, Afrikaanse stemme wanneer hulle die reekse kyk. (Foto: verskaf) “Die oorklankings is deur die M-Net tegniese span gedoen, onder leiding van Charl van Heyningen. Bekwame regisseurs soos André Scholtz, Henrietta Gryffenberg, Elma Potgieter, Rina Nienaber en Stephanie Baartman help om te verseker dat die kykers die reekse geniet.” Waldimar Pelser, M-Net-direkteur van kykNET-kanale, is opgewonde oor die vooruitsig van nuwe oorgeklankte reekse wat kykers binnekort kan geniet. “Baie van ons kykers het boonop grootgeword met oorgeklankte TV, destyds meestal uit Europa. Nou, met ’n groter blik op die res van die wêreld, is die wêreld ons oester. Ons kan enige plek na boeiende TV soek om ons uitstekende plaaslik vervaardigde inhoud aan te vul, wat altyd die ruggraat van kykNET&kie se aanbod sal bly,” het Pelser gesê. “Suksesvolle telenovelas spreek universele menslike temas soos verlies, romanse, gesinsverhoudings en ons plek in die samelewing en die wêreld op so ’n manier aan dat dit enersyds ontvlugting bied, ja, maar andersyds waarhede oor ons gedeelde menswees beskryf en selfs bevraagteken. Slegs reekse wat albei regkry – ontvlugting én iets wat werklikheidsgetrou is – sal by Suid-Afrikaanse kykers gewild wees. Ons glo dat die reekse waarmee ons afskop, daardie toets sal slaag.”